《送徐稚山江西漕》
宋代·黄彦平

长江分东西，下流隔沧楚。
方船漕红粟，出节须调护。
催科急星火，踏浪轻尘土。
公私此一时，长短要相补。
水生春岸阔，江争桃花吐。
饯宴地得频，片帆会当举。
烟鬟小姑山，晓镜女儿浦。
雁雁破行飞，鸭鸭避人语。
平生钓竿手，只合江湖去。
因君偶别离，感我犹羁旅。

作者简介：宋洪州分宁人，字季岑，号次山。黄庭坚族子。徽宗宣和间进士。钦宗靖康初，坐与李纲善贬官。高宗建炎初仕至吏部郎中，出提点荆湖南路刑狱，旋主管亳州明道宫。南渡后数上札子论事，多所建白，其论赏罚一疏，持论尤为平允。有《三余集》。